·Finančné výnosy zahŕňajú predovšetkým príjmy z úrokov z investičného portfólia (14,4 milióna EUR), realizované zisky z predaja finančných aktív (16,8 milióna EUR) a akumulované úroky z omeškania postúpených súm (8,7 milióna EUR).

·Finančné náklady zahŕňajú predovšetkým straty zo zníženia hodnoty sýrskych úverov postúpených EÚ v roku 2016 (pozri oddiel 5).

4.Správa pokladnice Garančného fondu

4.1.Investičná politika

Likvidné aktíva fondu sa investujú v súlade so zásadami hospodárenia stanovenými v prílohe k dohode v znení zmien. Podľa toho sa 20 % prostriedkov fondu musí použiť na krátkodobé investície (nepresahujúce jeden rok). Tieto investície zahŕňajú cenné papiere s pohyblivou úrokovou mierou bez ohľadu na dátum ich splatnosti a cenné papiere s pevne stanovenou úrokovou mierou s maximálne jednoročnou zostávajúcou dobou splatnosti bez ohľadu na ich pôvodnú dobu splatnosti. Na udržanie rovnováhy medzi rôznymi nástrojmi poskytujúcimi požadovanú likviditu sa najmenej 100 mil. EUR ponecháva v nástrojoch peňažného trhu, najmä v bankových vkladoch.

Približne 80 % prostriedkov fondu možno investovať do portfólia dlhopisov so zostávajúcou dobu splatnosti kratšou ako 10 rokov a 6 mesiacov od dátumu platby. Priemerné trvanie investície všetkých aktív fondu nesmie prekročiť 5 rokov. Investície do dlhopisov by mali spĺňať určité osobitné kritériá, ako sú likvidita, kreditná kvalita, oprávnenosť zmluvných strán a koncentračné limity. S cieľom zabezpečiť rozloženie rizika, celková suma investovaná do dlhopisov na jediného emitenta nesmie presiahnuť 10 % z celkovej nominálnej hodnoty portfólia.

4.2.Vývoj výkonnosti a vývoj na trhu

V priebehu roka 2016 viedli makroekonomické podmienky a veľmi ústretová menová politika ku klesajúcim a často záporným úrokovým sadzbám.

Európsky trh s pevným výnosom sa v prvej polovici roku 2016 vyznačoval vyššou volatilitou trhu, keďže trhové zmýšľanie bolo pod vplyvom spomalenia hospodárstva v Číne, určitých slabých miest v oživení v USA a klesajúcich cien komodít, čo podnecovalo obavy z hospodárskeho poklesu, ako aj pod vplyvom zmien postupov rozšíreného programu nákupu aktív ECB.

Do septembra neustále klesali výnosy zo štátnych dlhopisov v dôsledku nízkeho nominálneho rastu a ústretovej menovej politiky. Významnými udalosťami v roku 2016, ktoré boli relevantné z hľadiska trhu, boli aj reakcie trhu na referendum o členstve v EÚ, ktoré sa uskutočnilo v Spojenom kráľovstve 23. júna 2016, a na prezidentské voľby v USA v novembri 2016.

Trhy s dlhopismi boli v treťom štvrťroku pokojnejšie, pričom vrcholom v tomto období bol posun menovej politiky japonskej národnej banky v septembri (signalizujúci horné hranice na výnosy z japonských štátnych dlhopisov), ktorý urýchlil očakávania účastníkov trhu, pokiaľ ide o podporu fiškálnej politiky pre svetové hospodárstva.

V poslednom štvrťroku 2016 sa trh s dlhopismi obrátil z dôvodu zvýšených politických rizík. Volatilita dosiahla svoj vrchol a došlo k celkovému nárastu strednodobých až dlhodobých referenčných úrokových sadzieb. Strednodobé až dlhodobé dlhopisy a najmä výnos referenčných desaťročných nemeckých dlhopisov znovu dosiahli pozitívne hodnoty. Naopak, krátkodobé sadzby zostali zakotvené hlboko v negatívnych číslach. Okrem neistoty účastníkov trhu, pokiaľ ide o postoj významných centrálnych bánk k menovej politike, bola hlavnou hybnou silou politika, ktorú bude presadzovať novo zvolený prezident USA.

Výsledok prezidentských volieb v USA podnietil významné preceňovanie mnohých tried aktív, pričom osobitná pozornosť sa venovala plánom prezidenta Trumpa v oblasti hospodárskej politiky týkajúcim sa fiškálnych stimulov, daňovej reformy a deregulácie. Od jeho zvolenia do konca roka trh oceňoval vyššie očakávania, pokiaľ ide o rast a infláciu, pričom sa zľahčovali potenciálne riziká spojené s niektorými témami jeho volebnej kampane, ktoré sa týkali jeho prístupu v oblasti obchodnej a zahraničnej politiky. V dôsledku toho nastal na rozvinutých trhoch veľký posun od dlhopisov k akciám.

Výkon portfólia fondu sa sledoval na základe oceňovania podľa trhovej hodnoty. Výnosnosť portfólia v roku 2016 bola 1,5563 % ročného zisku stanoveného na základe trhových cien, čím prekonala svoju referenčnú hodnotu o + 36,35 bázického bodu. Referenčná hodnota fondu je zložená prevažne z indexov iBoxx (najmä z indexu EUR Eurozone Sovereign a indexu EUR Collateralized Covered) a Euribid pre krátkodobú expozíciu.

Pozitívna výkonnosť fondu v roku 2016 bola spôsobená najmä poklesom na krátkom konci výnosových kriviek (podrobnejšie informácie o vývoji v danom roku možno nájsť v oddiele 1.4.2 „Výkonnosť“ v pracovnom dokumente útvarov Komisie).

5.Výzvy na uplatnenie záruky určené Garančnému fondu

Rada pre zahraničné veci, Európsky parlament a Rada prijali v dôsledku zhoršujúcej sa situácie v Sýrii v roku 2011 rozhodnutia, ktorými sa zakazuje vyplácanie platieb zo strany EIB v súvislosti s existujúcimi úverovými dohodami a takisto pozastavili zmluvy o technickej pomoci EIB pre štátne projekty v Sýrii. Reštriktívne opatrenia boli následne zakotvené v nariadení Rady (EÚ) č. 36/2012 z 18. januára 2012 v znení zmien.

Európska investičná banka v dôsledku toho od mája 2011 nerealizovala žiadnu novú finančnú operáciu a od novembra 2011 až do ďalšieho oznámenia pozastavila každé prebiehajúce vyplácanie a služby technickej pomoci Sýrii.

Od novembra 2011 zaznamenáva EIB nedoplatky v prípade úverov poskytnutých Sýrii. Európska investičná banka v dôsledku toho a v súlade s dohodou o záruke medzi EÚ a EIB do 31. decembra 2016 podala 38 žiadostí o platby zo záručného fondu EÚ na celkovú sumu 309,07 milióna EUR (vrátane pokút uložených bankou EIB a vymáhaných súm).

Komisia 29. septembra 2016 vyplatila EIB 4,7 milióna EUR na výzvu v súvislosti s úhradou nesplateného úveru poskytnutého letisku Enfidha (Tunisko).